Here is a page extracted from Wikipedia that may contain CSS, HTML, and a lot of unformatted text.

Title: Alastuei
Content: Alastuei (Alastuey en castellano) ye un lugar d'a provincia de Uesca, situato en o municipio de Bailo, en a comarca d'a Chacetania y partiu chudicial de Chaca.

A suya población ye de 19 habitants en 2007.

Toponimia 
Seguntes Agustín Ubieto Arteta, os nombres documentatos d'o lugar son Alastuey, Alastue (1090) y Alastus, y a suya primera cita ye en 987, en o Cartulario de Sant Chuan d'a Penya. En o Libro del Reparo del General de 1489-1491 s'escribe Alastue.

Seguntes Ramón Menéndez Pidal ye una deformación d'o basco Last-toi, "puesto con rigachuelo", sindembargo Gerhard Rohlfs considera que ye analogo con l'occitán Allasac  en Corrèze, que deriva d'o chentilicio Alacius, documentato en Galia Cisalpina, con una terminación -ué que deriva d'un sufixo baixo imperial u altomeyeval que indica pertenencia, como ye o caso d'a terminación -ac en occitán y a terminación -asco en o norte d'Italia.

Seguntes Manuel Benito Moliner, miembro de l'Instituto d'Estudios Altoaragoneses, tien o suyo orichen en un antrotoponimo latino, Alastarius, con un sufixo celta -uey, etimolochía comun con o toponimo Alastrué.

Historia 
O lugar d'Alastuei perteneixeba a lo Monesterio de Sant Chuan d'a Penya. As suyas primeras citas en os anyos 980 y en o sieglo XI son consideratas falsificacions d'o monesterio de Sant Chuan d'a Penya ta apoderar-se d'o lugar.

En 1090, o rei Sancho Remíriz cedió os dreitos eclesiasticos d'o lugar a Chaca, y as rendas reyals a lo monesterio de Sant Chuan d'a Penya.

En 1414 yera lugar de reyalenco.

En 1428, o rei Alifonso V d'Aragón confirmó a cesión d'o lugar a lo monesterio, y en dependió dica a desamortización de Mendizábal en 1835.

Dica os anyos 1860, estió a capital d'un municipio con Arbués, que en ixa calendata lo substituyó como capital d'o municipio.

Demografía

Molimentos 
 Ilesia parroquial, consagrata a Sant Miguel Arcánchel, d'estilo romanico, d'o sieglo XII, muy modificata en o sieglo XVII. En prencipio, yera un templo d'una sola nau con abside semicercular con cubierta de fusta y una torre-campanar adosata.
 Retablo mayor, d'estilo barroco, obra de Melchor de Ruesta.
 Retablo de Sant Bertolomeu, d'estilo barroco, procedent d'a desapareixita ermita de Sant Bertolomeu.

Fiestas 
 28 y 29 de setiembre, por Sant Miguel.
 30 de chulio, fiestas menors, por Sant Abdón y Sant Senén.

Vinclos externos 
 A ilesia de Sant Miguel Arcánchel d'Alastuei.

Referencias 

Lugars d'a provincia de Uesca
Entidaz locals menors d'Aragón
Lugars de Bailo